Nuuskommentaar: “Ons toekoms is te belangrik om dit net aan die ANC oor te laat.”Foto: Reint Dykema “Ons werk vir die volgende geslag en nie ‘vir die volgende verkiesing’ soos politieke partye nie,” het Flip Buys, voorsitter van die Solidariteit Beweging, gesê tydens Solidariteit se nasionale kongres toe hy dié beweging se #OnsBou-veldtog bekend gestel het. In ŉ land waar die toesprake van politici, ongeag die feitelike inhoud daarvan, ligweg verbygaan omdat min konstruktiewe dinge neerslag vind, is Buys en ander sprekers se toesprake punt vir punt met emmersvol gewigtigheid gelaai. Deur intensiewe bemarking sal dit binnekort stap vir stap aan die publiek bekend word, ondanks die feit dat van die groot media gister die blinde oog op die verwikkelinge gewerp het. Veel eerder is groot gewag gemaak van pres. Jacob Zuma se aankoms in Katar … die einste man wat grootliks verantwoordelik gehou word vir die verval en daardeur veroorsaak dat elemente van ŉ staat binne ŉ staat nou te bemerk is om vir almal ŉ toekoms te bied. Buys het die huidige situasie soos volg opgesom: “Nou staan ons weer voor die dubbele bestaanskrisis van staatsverval aan die een kant en tweedeklasburgerskap aan die ander kant.” Natuurlik gaan daar ŉ premie op elke individu wees om hand by te sit, hoe beskeie omstandighede dit ook al moontlik maak, om te help bou eerder as om in mismoedigheid te verval en die handdoek in te gooi. Die omvattende steun wat die Solidariteit Beweging se Plan B gekry het, ten spyte van ŉ uiters negatiewe geweeklaag en beledigings van die Seunse Weenkoor, toon genoeg ondersteuners is nou bereid om daardie planne konkreet te laat vergestalt. Die planne is wettig en dus gaan niemand hieroor in die tronk beland nie. Solidariteit is ook goed toegerus om diegene wat weens hul steun aan die projekte deur hul werkgewers geknyp word, op verskeie maniere by te staan. Geen regerende party wil kort voor ŉ verkiesing weet dat hy so verbrou dat noodmaatreëls van “buite” ingestel moet word nie. Maar … terwyl Zuma en kie hul “goeie storie” met die oog op die verkiesing afstof, het AfriForum miljoene rande bewillig vir vrywilligers om landwyd slaggate te verseël. Dié optrede is beide prakties omdat almal wat die paaie gebruik wat reggemaak is daarby baat vind, maar ook simbolies omdat dit wys die owerhede faal in hul mees basiese verpligtinge. Dit roep herinneringe op aan ŉ opmerking van ŉ vorige Vrystaatse premier wat gesê het die politici moet sulke duur rygoed kry, want kyk net hoe lyk die paaie waarop hulle moet ry. In die Vrystaatse Wetgewer het ŉ LUR selfs erken dat die nie-betaling van subsidies aan kinderhuise aan onbevoegdheid te wyte is. Kort na Akademia nog ŉ nuwe graadkursus aangekondig het, is sowat R100 miljoen se skade aangerig toe die Universiteit van Johannesburg se groot ouditorium deur brandstigting verwoes is. Die Afrikaner het in die verlede nie net deur selfhelpaksies uit erbarmlike situasies opgestaan nie, maar imposante kerkgeboue en indrukwekkende monumente met bitter harde werk en “pennies en tiekies”opgerig. As daardie gees nog teenwoordig is en die keer gerugsteun deur ŉ baie sterk beweging soos die Solidariteit Beweging en met die Heer se genade, kan en sal groot suksesse behaal word.